
REPUBLIKA HRVATSKA 
Općinski sud u Osijeku 
31 000  Osijek
Europska avenija 7
                                                                               Poslovni broj: P Ob-113/2026-13


U  I M E  R E P U B L I K E  H R V A T S K E

P R E S U D A 
							
 
 Općinski sud u Osijeku, po sutkinji Jadranki Oroz, u pravnoj stvari mlt. tužiteljice I. M., OIB: …, zastupana po majci i z. z. B. K., OIB: …, obje iz Đ., …, zastupane po pun. J. J., odvjetniku u Đ., a mlt. dijete zastupano po posebnoj skrbnici M. D., dipl. iur. Centra za posebno skrbništvo, Podružnica O., protiv tuženika S. M., OIB: …, iz Đ., …, zastupan po pun. M. B., odvjetniku u Đ., radi izmjene odluke o roditeljskoj skrbi, nakon održane i zaključene glavne rasprave 7. rujna 2026., sa koje je javnost isključena, u nazočnosti pun. tužiteljice i pun. tuženika, a u odsutnosti posebne skrbnice, objavljene dana 13. listopada 2026., 

p r e s u d i o  j e


I. Mijenja se Plan o zajedničkoj roditeljskoj skrbi odobren rješenjem Općinskog suda u Osijeku, Stalna služba u Đakovu, poslovni broj … od ... na način da će:

        - zajedničko mlt. dijete stranaka I. M., OIB: …, rođ. ...g. i dalje stanovati s majkom B. K., OIB: …, na njezinoj adresi stanovanja u Đ., ...

        - zajedničko mlt. dijete stranaka I. M., OIB: …, će ostvarivati osobne odnose s tuženikom i ocem S. M., OIB: …, iz Đ., …, prema međusobnom dogovoru roditelja, te sukladno željama i mogućnostima mlt. djeteta. 

II.     Mijenja se Sporazum o uzdržavanju Općinskog suda u Đakovu u predmetu poslovni broj … od ... na način da se nalaže  tuženiku S. M., OIB: …, da za uzdržavanje mlt. djeteta Ive Miloš, OIB: 46717765429, umjesto dosadašnjeg iznosa od 1.500,00 kn/199,09 eura mjesečno, doprinosi iznos od 264,00 eura (slovima: dvijestotinešezdesetčetirieura) mjesečno, a počev od podnošenja tužbe 14. ožujka 2026. pa ubuduće dok za to budu postojali zakonski uvjeti, s tim da dospjele obroke plati odjednom u roku 15 dana, a dospijevajuće do 20-og u mjesecu za tekući mjesec, zajedno sa zakonskim zateznim kamatama, koje teku na svaki mjesečni obrok od njegova dospijeća pa do isplate po stopi zatezne kamate koja se određuje, za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve na tekući račun majke i z. z. mlt. djeteta B. K., OIB: …, na broj računa: …, otvoren kod … banke d.d., sve u roku od 15 (petnaest) dana. 
 
III.     Svaka stranka snosi svoj trošak postupka.


Obrazloženje


1. Mlt. tužiteljica zastupana po majci je po pun. 14. ožujka 2026. podnijela tužbu protiv tuženika radi izmjene odluke o roditeljskoj skrbi. Navodi da je pravomoćnim i ovršnim rješenjem Općinskog suda u Osijeku-Stalna služba u Đakovu, posl. br. … od ...g. odobren Plan o zajedničkoj roditeljskoj skrbi sastavljen kod Centra za socijalnu skrb Đakovo od dana 4. svibnja 2017.g. Sudskom nagodbom u parničnom postupku Općinskog suda u Đakovu, posl.br. … od ...g. određeno je o pojedinačnom aspektu roditeljske skrbi (ishođenje osobnih dokumenata) te je odlučeno o visini uzdržavanja u mjesečnom iznosu od 1.500,00 HRK/199,09 EUR mjesečno za ubuduće, počevši od 20. listopada 2022.g. pa nadalje. Životne okolnosti glede roditeljske skrbi su se znatno izmijenile. Mlt. I. M. je starije i zrelije životne dobi, starosti 12 godina te ima povećane školske obveze i želje za provođenjem vremena sa svojim vršnjacima, radi čega joj ne odgovara trenutno uređenje osobnih odnosa, posebno kod načina ostvarivanja viđanja s tuženikom kao ocem. Naime, mlt. I. višekratno izražava želju da se njezini osobni odnosi s ocem odvijaju prema njezinim mogućnostima i željama, a ne prema učestalosti iz sudske odluke. Osim toga, tuženik se u posljednje vrijeme grubo i neprimjereno odnosi prema zajedničkom mlt. djetetu, radi čega se potražila i pomoć nadležnog HZSR PU Đ. Osim navedenog, od vremena postizanja sporazuma i donošenja sudske odluke o roditeljskoj skrbi vođen je kazneni postupak protiv tuženika, zbog kaznenih djela na štetu mlt. djeteta i zakonske zastupnice mlt. djeteta, koji je okončan pravomoćnom osuđujućom presudom. S obzirom na ovakvu situaciju, predlaže se izmijeniti odluku o ostvarivanjima osobnih odnosa djeteta s tuženikom, na način da se osobni odnosi ostvaruju na način da tuženik viđa dijete prema dogovoru roditelja i želji djeteta. Također, prethodnom odlukom o roditeljskoj skrbi, odlučeno je da će mlt. Dijete stanovati s majkom, ali i dalje imati prebivalište na adresi tuženika, kao oca, što se pokazalo u praksi nepraktičnim, te je dijete zasnovalo trajnu zajednicu života na adresi majke, koja je stalna unazad više godina. Sukladno odredbama čl. 414. Obiteljskog zakona, tužitelj predlaže da naslovljeni sud odredi posebnog skrbnika imenovanog za ovaj postupak, koji će zastupati interese djeteta. Nadalje, mlt. Tužiteljica I. M., u vrijeme postizanja sporazuma i nagodbe o visini uzdržavanja u mjesečnom iznosu od 199,09 EUR, bila je starosti 8 godina, dok je sada starije kronološke dobi, pa ima i veće potrebe. Tuženik je radno sposoban i u mogućnosti doprinositi za uzdržavanje zajedničkog mlt. djeteta, to se ističe zahtjev za uvećanjem iznosa, sukladno Odluci o minimalnim novčanim iznosima potrebnim za mjesečno uzdržavanje djeteta (Narodne novine br. 75/2025.) u iznosu od 264,00 EUR mjesečno.

2. Tuženik je u odgovoru na tužbu po pun. od 12.5.2026. naveo da ne spori točku III. tužbenog zahtjeva u pogledu povišenja zakonskog uzdržavanja na 264,00 eura od dana podnošenja tužbe pa nadalje, dok spori točku I. i II. tužbenog zahtjeva. Tuženik ne može prihvatiti tužbeni zahtjev sadržan u točki I. kojim se zahtijeva da mlt. zajedničko dijete I. M. provodi vrijeme s ocem prema dogovoru roditelja i sukladno željama djeteta. Naime, tuženik navodi kako ima odličan odnos s mlt. djetetom i ne odnosi se grubo i neprimjereno prema njemu kako se to navodi u tužbi. Ova tužba je potencirana isključivo od strane majke B. K. koja ima narušen odnos prema tuženiku za razliku od mlt. djeteta te ovakvom tužbom majka tužiteljice samo želi narušiti skladan odnos tuženika i mlt. djeteta na način da bi tuženik viđao mlt. djete „prema dogovoru roditelja“ što znači implicitno „kad to majka želi“. Majka tužiteljice svojim dosadašnjim ponašanjem konstantno pokušava narušiti odnos tuženika i mlt. djeteta i kad god isti provode zajedničko vrijeme koje ih zbližava majka čini sve da to opstruira i odvoji mlt. dijete od tuženika. Štoviše majka tužiteljice čini sve da našteti tuženiku pa je tako paralelno s ovom tužbom pokrenula i postupak izravne naplate zakonskog uzdržavanja na Fini nakon čega su tuženiku bili blokirani privatni i poslovni računi obrta što mu je nanijelo veliku štetu, iako tuženik uredno plaća uzdržavanje za mlt. dijete. Stoga tuženik ovu tužbu smatra ako samo još jedan način činjenja štete i opstrukcije tuženika kao roditelja i predlaže da ostvarivanje osobnih odnosa mlt. tužiteljice i tuženika ostane kako je regulirano Planom o zajedničkoj roditeljskoj skrbi. Nadalje, u odnosu na točku II. tužbenog zahtjeva tuženik ističe kako mlt. tužiteljica zastupana po majci traži da mlt. tužiteljica ima prebivalište na adresi majke u Đ., …, što je apsolutno nejasno. Naime, majka mlt. tužiteljice ima prijavljeno prebivalište u V. na adresi …, a stvarno stanuje na adresi … u Đ., a u tužbenom zahtjevu navodi kako je njezino prebivalište na … u Đ. što je adresa kuće tuženikova brata F. M.!? Stoga se postavlja pitanje zašto tužiteljica navodi tu adresu kao svoje mjesto prebivališta, kad ni ne živi na toj adresi, a uostalom da bi i prijavila prebivalište na toj adresi sebi i mlt. tužiteljici tuženikov brat bi morao dati suglasnost. Očito je da majka mlt. tužiteljice iznosi neistinite činjenice, štoviše tuženik ističe kako majka tužiteljice već nekoliko godina stalno mijenja adrese stanovanja, nema stalno mjesto stanovanja što mlt. tužiteljici nikako ne ide u prilog. Stoga tuženik ne vidi nijedan razlog da adresa prebivališta mlt. tužiteljice ne ostane na adresi tuženika i istome s protivi, jer isto nije nepraktično za mlt. dijete niti mlt. tužiteljica navodi zašto bi to bilo nepraktično, odnosno očigledno je da majka tužiteljice i s ovakvim zahtjevom namjerava udaljiti mlt. dijete od tuženika. Slijedom navedenog tuženik predlaže odbiti tužbeni zahtjev u točki I. i II., dok se u odnosu na točku III. ne protivi, te predlaže Sudu da mlt. tužiteljici zastupanoj po majci naloži naknaditi prouzročeni parnični trošak.

3. Mlt. djetetu I. M. je rješenjem ovog suda broj … od 8. svibnja 2026. imenovan poseban skrbnik u osobi M. D., dipl. iur., Centra za posebno skrbništvo, Podružnica O., a radi zaštite prava i interesa maloljetne djeteta u ovosudnom postupku.

4. Kako bi utvrdio odlučne činjenice, sud je izvršio uvid i pročitao: rješenje Općinskog suda u Osijeku, Stalna služba u Đakovu broj … od …, Plan o zajedničkoj roditeljskoj skrbi (str- 5-10 spisa), sudsku nagodba i sporazum o uzdržavanju OS Đakovo … od 20.10.2022. (str. 11-13 spisa), izvješće o obveznom savjetovanju HZSR, PU Đ. od 18.2.2026. (str. 14-16 spisa), ostale isprave i dokumentaciju priloženu spisu.

5.     Među strankama je nesporno da je rješenjem Općinskog suda u Osijeku, Stalna služba u Đakovu broj … od ... razveden brak stranaka i  odobren Plan o zajedničkoj roditeljskoj skrbi, Sporazum o ostvarivanju osobnih odnosa mlt. I. M. s ocem S. M., te Sporazum o uzdržavanju od 4. svibnja 2017., te da je u predmetu Općinskog suda u Đakovu poslovni broj … od 20. listopada 2022. sklopljena sudska nagodba sa sporazumom o uzdržavanju mlt. djeteta I. M. od strane oca iznosom od 1500,00 kn/ 199,09 eura mjesečno. 

6.     Na ročištu održanom 7. rujna 2026. pun. stranaka suglasno navode da je z.z. mlt. tužiteljice i majka B. K. i tuženik i otac mlt. tužiteljice S. M. postigli sporazum u odnosu na sva sporna pitanja, a koja su predmet ovog spora, te suglasno predlažu da zajedničko mlt. dijete I. M. i nadalje stanuje sa majkom na njezinoj adresi stanovanja u Đ., …, te da otac sa mlt. djetetom I. ostvaruje osobne odnose prema međusobnom dogovoru roditelja, te sukladno željama i mogućnostima mlt. I. M., kao i da otac doprinosi za uzdržavanje mlt. djeteta Ive svakomjesečni iznos od 264 eura i to počev od podnošenja tužbe 15.3.2026., pa ubuduće sve dok za to budu postojali zakonski uvjeti do svakog 20-og u mjesecu za tekući mjesec, s tim da dospjele obroke plati odjednom u roku od 15 dana, sve sa pripadajućim zakonskim zateznim kamatama, na račun majke i z.z. B. K., broj računa …, otvoren kod … banke d.d. Suglasno predlažu da svaka strana snosi svoj trošak postupka..
	
7.     Sud smatra da je ovakav sporazum stranaka u najboljem interesu i za dobrobit  mlt. djeteta I. M., te u skladu s člankom 3. Konvencije o pravima djeteta, pa je stoga prihvatio sporazum roditelja temeljem odredbe članka 420. Obiteljskog zakona Obiteljskog zakona (Narodne novine"  broj 103/15, 98/19, 47/20, 49/23, 156/23; dalje ObZ-a), te odlučio kao pod I. izreke presude.  

8.      Ističe se da se pravo na ostvarivanje i održavanje redovitih međusobnih kontakata između djeteta i roditelja s kojim ne stanuje temelji na članku 4. Konvencije o kontaktima s djecom, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi. 

9.    Nadalje, ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanja osobnih odnosa djeteta s drugim roditeljem. 

10.    Odredbom članka 119. stavak 1. ObZ-a propisano je da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, dok je stavkom 2. istog zakonskog članka propisano da roditelj i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuje, te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

11.     Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja. 

12.      Prilikom procjenjivanja najboljeg interesa mlt. djece sud je, između ostalog, uzeo u obzir pravo djeteta na očuvanje veze s oba roditelja, budući je to ključno za ostvarivanje pravilne emocionalne skrbi koja je osnovna potreba djeteta.     

13.       Upozoravaju se roditelji na dužnost omogućavanja ostvarivanja osobnih odnosa mlt. djece s drugim roditeljem, a u slučaju nepoštivanja navedene obveze moguće je izricanje novčane kazne u iznosu do 3.980,00 eura, zatvorske kazne od jednog dana do šest mjeseci, kao i mogućnost promjene odluke s kojim će roditeljem dijete stanovati (čl. 417. ObZ-a).

14.     Sud je prihvatio i sporazum roditelja vezano za svakomjesečno uzdržavanje mlt. djeteta I. M. i to iznosom od po 264,00 eura, a počev od podnošenja tužbe 14. ožujka 2026. pa ubuduće dok za to budu postojali zakonski uvjeti, kao pod točkom II. izreke, smatrajući da je sporazum u interesu, te u skladu s dobrobiti mlt. djeteta u smislu odredbe članka 426. ObZ-a. Uz doprinos oca jednim dijelom će biti zadovoljene potrebe djeteta, dok će u preostalom dijelu potrebe zadovoljavati roditelj, odnosno majka kojoj je dijete povjereno na stanovanje svojim radom i brigom kroz čuvanje i odgoj, kao i u materijalnom smislu.

15.   Stoga je sud izmijenio raniji Plan o zajedničkoj roditeljskoj skrbi odobren rješenjem Općinskog suda u Osijeku, Stalna služba  Đakovu, poslovni broj … od ..., u dijelu koji se odnosi na adresu stanovanja mlt. djeteta sa majkom i ostvarivanja osobnih odnosa s ocem, te odluku u odnosu na  uzdržavanje  mlt. djeteta, od strane oca u predmetu Općinskog suda u Đakovu poslovni broj … od ..., a sve sukladno sporazumu roditelja, vodeći računa prvenstveno o najboljem interesu mlt. djeteta.

16.     Slijedom iznijetoga, a temeljem odredbi članka 307., 309., 310., 311., 313., 314. i 426. ObZ-a odlučeno je kao u izreci presude.

17.     Odluka o kamatnom potraživanju temelji se na odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a). Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu kao u izreci presude. 

18.     Sud je odlučio da svaka stranka snosi svoj trošak postupka, jer su se stranke tako sporazumjele. 

19.       Slijedom navedenog odlučeno je kao u izreci presude. 


U Osijeku, 13. listopada 2026.
                           SUTKINJA                                                                                                                                   
                    JADRANKA OROZ  






UPUTA O PRAVNOM LIJEKU:

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu.
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.

DOSTAVITI:
1. Pun. mlt. tužiteljice
2. Pun. tuženika
2. M. D., posebnoj skrbnici
· nakon pravomoćnosti  -
4. HZSR, PU Đ. 

